मणिपुर के CM भास्कर से बोले- ये लोग म्यांमार से आए, कुकी-मैतेई में लड़ाई नहीं
Manipur Violence Situation. CM N Biren Singh Claim Over Kuki Militant Encounter [Reality Check] Follow Manipur Riot News, Updates And Reports On Dainik Bhaskar. मणिपुर में कुकी और मैतेई कम्युनिटी के बीच 42 दिन से हिंसा जारी है। इस हिंसा में अब तक 107 लोग मारे जा चुके हैं और 310 लोग घायल हैं।
मणिपुर में कुकी और मैतेई कम्युनिटी के बीच 42 दिन से हिंसा जारी है। इसमें अब तक 107 लोग मारे जा चुके हैं और 310 घायल हैं। मंदिर-चर्च, स्कूल-गांव जलाए जा रहे हैं और 60 हजार लोग अपने घरों को छोड़कर कैंप में रहने के लिए मजबूर हैं।
CM एन बीरेन सिंह ने 28 मई को दावा किया था कि 'सुरक्षाबलों ने घरों में आग लगाने और लोगों पर गोलीबारी करने में शामिल रहे 40 हथियारबंद उग्रवादियों को मार गिराया है।'
भास्कर की टीम ने CM के दावे की पड़ताल की और ये दावा गलत साबित हुआ। पता चला कि CM बीरेन सिंह जिन 40 मिलिटेंट्स के मारे जाने का दावा कर रहे हैं, उसकी जानकारी पुलिस को भी नहीं है। कौन मारा गया, अधिकारी भी ये नहीं जानते। (पूरी खबर पढ़ने के लिए यहां क्लिक करें...)
यहां तक कि स्थानीय पुलिस, असम राइफल्स और CDS लेफ्टिनेंट जनरल अनिल चौहान ने मणिपुर हिंसा में मिलिटेंट्स के शामिल न होने की बात कही है।
इसके बाद से ही भास्कर लगातार CM एन बीरेन सिंह से बात करने की कोशिश कर रहा था। 15 जून को CM ने बात की, लेकिन फोन डिस्कनेक्ट होने से बात अधूरी रह गई। पढ़िए बातचीत…
सवाल: मणिपुर में हिंसा रुक क्यों नहीं रही, कुकी-मैतेई के बीच जातीय संघर्ष कैसे रुकेगा?
CM एन बीरेन सिंह: मणिपुर में बाहर से लोग आ गए हैं। ये म्यांमार से आए हैं। हम उन्हें भगाने का काम कर रहे हैं। घुसपैठियों को इंडियन सिटिजनशिप नहीं लेने देना है। पहले भी इसके लिए कदम उठाए थे, अब भी उठा रहा हूं।
सवाल: आप कह रहे हैं कुकी-मैतेई का झगड़ा नहीं, उधर कुकी अलग एडमिनिस्ट्रेशन की मांग कर रहे हैं। क्या उन्हें मणिपुर सरकार पर भरोसा नहीं?
CM एन बीरेन सिंह: घर में झगड़ा होने पर भी ऐसा बोल देते हैं। उन्होंने भी बस गुस्से में बोल दिया कि अलग एडमिनिस्ट्रेशन चाहिए। ऐसा सच में पॉसिबल नहीं है। पूरा मणिपुर एक है, भारत एक है, एक ही रहेगा।
सवाल: कुकी का कहना है कि सरकार और प्रशासन में मैतेई का दबदबा है, उन्हीं की चलती है। क्या ऐसा है?
CM एन बीरेन सिंह: एडमिनिस्ट्रेशन में IAS-IPS ऑफिसर कौन हैं, ये तो पॉपुलेशन के हिसाब से नियुक्त होते हैं। कुकी को उनके अधिकार मिले हुए हैं। 90% एरिया उनका है, वहां कोई मैतेई जमीन नहीं खरीद सकता। जबकि जिस 3% इलाके में मैतेई रह रहे हैं, वहां तो कुकी-ट्राइबल-मैतेई सब जमीन खरीद सकते हैं और रह रहे हैं।
सवाल: कुकी कह रहे हैं उनके साथ भेदभाव हो रहा है?
CM एन बीरेन सिंह: बाद में बात करते हैं, आप बाद में बात करिए….
इतनी बातचीत के बाद फोन कट गया। उसके बाद हमने कई बार फोन लगाया, लेकिन कॉल नहीं उठाया गया। मैसेज भी किए, लेकिन कोई रिप्लाई नहीं मिला। इस बातचीत में CM ने दावा किया है कि ये कुकी-मैतेई की लड़ाई नहीं, बल्कि म्यांमार से आए घुसपैठिए हिंसा फैला रहे हैं। CM ने कुकी समुदाय की अलग एडमिनिस्ट्रेशन की मांग को भी सिरे से खारिज कर दिया है। उन्होंने इसे सिटिजनशिप से जुड़ा मुद्दा बता दिया।
CM के दावे और मणिपुर में जो भास्कर के रिपोर्टर्स ने देखा
CM एन बीरेन सिंह भले ही इसे घुसपैठियों से जुड़ा मुद्दा बता रहे हैं, लेकिन जमीनी सच्चाई कुछ और ही है। 2 से 8 जून तक 7 दिन मणिपुर में रहने के बाद हमें ये समझ आया कि कुकी और मैतेई के बीच नफरत की दीवार हर दिन और बड़ी होती जा रही है। दोनों ही तरफ से कोई बातचीत नहीं हो रही, बल्कि बंदूक-बम से हमले हो रहे हैं।
14 जून को कथित तौर पर मैतेई भीड़ ने पश्चिमी इंफाल के लाम्फेल में मणिपुर की मंत्री नेमचा किपगेन (Nemcha Kipgen) के घर में आग लगा दी। किपगेन उन 10 कुकी विधायकों में शामिल हैं, जिन्होंने अलग प्रशासन की मांग की है।
इससे पहले मैतेई बहुल कंगपोकपी जिले में 13 जून की रात हुए हमले में 9 लोगों की जान चली गई और 10 लोग घायल हो गए। ये हमला इंफाल ईस्ट से सटे खामेलोक गांव में हुआ। फौगाकचाओ इखाई गांव में कुकी समुदाय के लोग मैतेई इलाकों में बंकर बनाने की कोशिश कर रहे थे। इस दौरान कुकी लोगों और सुरक्षाबलों के बीच फायरिंग भी हुई।
10 जून को राज्य के 11 अफसरों का तबादला कर दिया गया, आरोप लगा कि ये सभी कुकी समुदाय से जुड़े थे। इससे पहले राज्य के DGP पी. डोंगल को हटा दिया गया था। उनकी जगह राजीव सिंह को कमान सौंपी गई। मैतेई बहुल इंफाल और कुकी बहुल चुराचांदपुर में लोगों को रोक-रोककर गाड़ियों की चेकिंग हो रही है। भास्कर के रिपोर्टर्स का भी मैतेई और कुकी दोनों ही इलाकों में आइडेंटिटी कार्ड चेक किया गया।
मैतेई कहते हैं हम अपने अधिकारों के लिए लड़ रहे हैं। साल 1951 में हमारी आबादी 59% थी, जो अब घटकर 44% हो गई है। हमारे इलाकों पर कुकी का कब्जा है। वहीं कुकी लोगों ने कहा कि अफसरशाही से लेकर राजनीति तक में मैतेई कम्युनिटी का दबदबा है। अब वो एसटी का दर्जा मांग रहे हैं, ताकि हमारी जमीन हथिया सकें। हमारे साथ भेदभाव होता है इसलिए हम सेपरेट एडमिनिस्ट्रेशन चाहते हैं।
मणिपुर में हमले की 4 कहानियां, जो CM के दावे पर सवाल उठाती हैं…
1. कुकी MLA वुंगजागिन वाल्टे के चेहरे को नुकीली चीज से गोद दिया
मणिपुर में BJP विधायक वुंगजागिन वाल्टे CM एन बीरेन के साथ मीटिंग करके घर जा रहे थे। तारीख 4 मई थी। तीन बार के विधायक वाल्टे कुकी कम्युनिटी से हैं, उनकी गाड़ी चला रहा ड्राइवर भी कुकी था। अचानक उनकी गाड़ी को भीड़ ने रोक लिया और हमला कर दिया।
उनके बेटे जोसेफ कहते हैं, पापा को पहले टेजर गन से मारा, फिर सिर पर किसी नुकीली चीज से बार-बार मारा गया। वाल्टे को जैसे-तैसे कुछ लोगों ने हॉस्पिटल पहुंचाया और उसी रात एयरलिफ्ट कर दिल्ली भेज दिया गया।
जोसेफ कहते हैं, ‘पापा अब किसी बच्चे की तरह हो गए हैं। उनकी आवाज चली गई है। वे बिना सहारे के चल नहीं पाते। बोल नहीं पाते। उनका पूरा चेहरा डैमेज हो गया। दिल्ली के डॉक्टर्स ने उनके जबड़े को फिक्स करने के लिए प्लेटिनम प्लेट इंसर्ट की है।’
वाल्टे की हालत अब भी बहुत क्रिटिकल है। उनके ड्राइवर की मौत हो चुकी है। विधायक का परिवार अब इंफाल एयरपोर्ट पर आर्मी की प्रोटेक्शन में रह रहा है। BJP के विधायकों पर हो रहे हमले बताते हैं कि मणिपुर में हालात कितने खराब हो चुके हैं।
2. 8 साल का तोंसिंग हैंगिंग और उनकी मां को जिंदा जला दिया
8 साल का तोंसिंग मां मीना हैंगिंग और रिश्तेदार लिदिया लोरेम्बम के साथ कंग्चुप में असम राइफल्स के कैंप में रह रहे थे। कैंप के एक तरफ मैतेई, दूसरी तरफ कुकी बसे थे। 4 जून की शाम को कैंप के आसपास गोलीबारी शुरू हो गई। एक गोली तोंसिंग के सिर में लगी। उसे तुरंत ऑक्सीजन दी गई, लेकिन हालत क्रिटिकल होती जा रही थी, इसलिए हॉस्पिटल भेजने का डिसीजन लिया गया।
ये हॉस्पिटल मैतेई बहुल इंफाल में था। तोंसिंग की मां मीना मैतेई कम्युनिटी से थीं, जबकि पिता कुकी कम्युनिटी से थे। इसलिए फैसला लिया गया कि एम्बुलेंस में मैतेई मां के साथ बच्चे को भेजने में दिक्कत नहीं होगी, क्योंकि मैतेई अपनी कम्युनिटी पर हमला नहीं कर रहे। कुछ ही देर में एम्बुलेंस आ गई।
तोंसिंग, उनकी मां मीना और एक मैतेई रिश्तेदार लिदिया लोरेम्बम इंफाल के लिए रवाना हो गए। कुछ दूर तक असम राइफल्स ने सुरक्षा दी। आगे का जिम्मा पुलिस ने संभाल लिया। इरोइसेम्बा इलाके में एम्बुलेंस को भीड़ ने घेर लिया और आग लगा दी। एम्बुलेंस में सवार तीनों लोग जिंदा जल गए।
कन्वॉय में शामिल एक मेल नर्स ने बाद में खुलासा किया कि, 'भीड़ को हटाने के लिए पुलिस ने फायरिंग नहीं की। ड्राइवर और मुझे मैतेई होने की वजह से एम्बुलेंस से नीचे उतार दिया था। एम्बुलेंस को लेकर अफवाह उड़ा दी गई थी कि उसमें कुकी मिलिटेंट को लाया जा रहा है, इसलिए भीड़ ने हमला कर दिया।'
3. इनकम टैक्स अफसर को घर से निकाला और पीट-पीटकर मार दिया
लेमिनथांग हाओकिप, इनकम टैक्स डिपार्टमेंट में ऑफिसर थे। इंफाल में अपने ऑफिशियल क्वार्टर में रह रहे थे। 4 मई को मैतेई भीड़ ने उन्हें घर से बाहर निकाला और तब तक पीटा, जब तक उनकी जान नहीं चली गई। इस बात की जानकारी खुद इंडियन रेवेन्यू सर्विस एसोसिएशन ने दी। लेमिनथांग की फोटो भी पब्लिश की।
लोकल जर्नलिस्ट्स के मुताबिक, लेमिनथांग के पेरेंट्स की डेथ कई साल पहले हो चुकी थी। छोटी बहनों की परवरिश की जिम्मेदारी लेमिनाथांग पर ही थी। उनकी मौत से बहनें भी अनाथ हो गईं।
4. लोग सो रहे थे, एकदम से गोलीबारी शुरू हो गई
13 जून की रात करीब 10 बज रहे थे। जगह थी, मणिपुर की राजधानी इंफाल के ईस्ट में बसा खामेनलोक। कुछ लोगों ने रात का खाना खाया ही था, कुछ सो भी चुके थे। हथियारों से लैस संदिग्ध उग्रवादियों ने ग्रामीणों पर हमला कर दिया। ताबड़तोड़ गोलीबारी की गई। इसमें नौ लोगों की मौत हो गई। मरने वालों में सभी मैतेई कम्युनिटी के थे। कुछ मरने वालों की बॉडी पहाड़ से नीचे भी गिर गई।
खामेनलोक मैतेई बहुल इलाका है। पुलिस का कहना है कि हमला कुकी उग्रवादियों ने किया था। उन्होंने बम फेंके। गांव के लोग जान बचाकर भागे, लेकिन वहां ट्राइबल मिलिटेंट उनका इंतजार कर रहे थे। उन्हें देखते ही गोलियां बरसाईं गईं।
60 हजार लोगों ने घर छोड़ा, रिलीफ कैंप भी कुकी-मैतेई में बंटे
सरकारी आंकड़ों के मुताबिक, मणिपुर में अब तक आगजनी की 4300 से ज्यादा घटनाएं हुई हैं। अब तक 1040 आर्म्स, 13,601 गोला-बारूद और 230 से ज्यादा बम रिकवर किए जा चुके हैं।
हिंसा के बाद 60 हजार से ज्यादा लोगों को घर छोड़ने पर मजबूर होना पड़ा। अब इनका ठिकाना रिलीफ कैंप हैं। 272 रिलीफ कैंप, जो बंटे हुए हैं कुकी और मैतेई के बीच। कोई कुकी, मैतेई के कैंप में नहीं रुक रहा और कोई मैतेई कुकी के कैंप में नहीं जा रहा। दोनों कम्युनिटी के अलग कैंप हैं। ये अपने-अपने इलाकों में बनाए गए हैं।
CM एन बीरेन सिंह भले दावा करें कि हिंसा कुकी-मैतेई के बीच नहीं है, पर भास्कर की पड़ताल और कुकी-मैतेई के एक-दूसरे पर हमले की घटनाएं बताती हैं कि CM का दावा गलत है।
मणिपुर हिंसा से जुड़ी ये खबरें भी पढ़िए... 
1. मणिपुर में खाना मिलना मुश्किल, पर ड्रग्स तुरंत मिल गई, मैतेई बोले-पहाड़ों को कुकी ने ड्रग्स का अड्डा बनाया
मणिपुर में आग लगी है, हिंसा भड़की है, लेकिन एक मणिपुर ये भी है, जहां ड्रग्स का धंधा बिना रोक-टोक जारी है। पैसे दो और एक कॉल पर कहीं भी डिलीवरी। मैतेई कम्युनिटी के नेताओं का आरोप है कि कुकी गैंग्स और मिलिटेंट ग्रुप्स ड्रग्स के धंधे से कमाए पैसों से ही हथियार खरीद रहे हैं। हिंसा में इन्हीं हथियारों का इस्तेमाल किए जाने के भी आरोप लगे हैं।
पूरी खबर यहां पढ़ें...
2. पूरी कमाई टिकट में लगाकर दिल्ली आए, अब न पैसा, न घर लौटने की उम्मीद
मणिपुर में कुकी और मैतेई समुदाय के बीच 3 मई से हिंसा जारी है। इस वजह से 37,450 लोग रिलीफ कैंप में रह रहे हैं। कई ऐसे भी हैं, जो भागकर दिल्ली या दूसरे शहरों में आ गए। हम दिल्ली में एक शेल्टर होम में गए, जहां मणिपुर से आए कुकी समुदाय के लोग रह रहे हैं। उन्होंने अपनी कहानी और परेशानियां दोनों बताईं।
पूरी खबर यहां पढ़ें...